Ehdotus EUROOPAN PARLAMENTIN JA NEUVOSTON ASETUS Euroopan tilastoista annetun asetuksen (EY) N:o 223/2009 muuttamisesta /* COM/2012/0167 final - 2012/0084 (COD) */





PERUSTELUT 1. EHDOTUKSEN TAUSTA Luotettavista tilastoista on tulossa yhä tarpeellisempia, jotta poliittiset päättäjät, yritykset ja kansalaiset voivat tehdä soveltuvia näyttöön perustuvia päätöksiä. Sen vuoksi kaikkien tilastoviranomaisten pääasiana on varmistaa, että tuotetut tiedot ovat korkealaatuisia. Euroopan tilastoja koskevista käytännesäännöistä[1] sovittiin vuonna 2005, ja oikeudellista kehystä, joka koskee Euroopan tilastojen kehittämistä, tuottamista ja jakelua Euroopan tilastojärjestelmässä (ESS), uudistettiin vuonna 2009, kun 11 päivänä maaliskuuta 2009 annettiin Euroopan parlamentin ja neuvoston asetus (EY) N:o 223/2009[2] Euroopan tilastoista. Talouskehityksen viimeaikaiset tapahtumat ovat jälleen osoittaneet tarpeelliseksi vahvistaa tilastojen uskottavuutta edelleen. Talouspolitiikan välineisiin ja tuloksiin ovat vaikuttaneet – enemmän kuin koskaan aikaisemmin – globaalien rahoitusmarkkinoiden tunnelmat ja niillä toimivien noudattamat strategiat. Tilastoista on tullut yhtä uskottavia kuin yleisö, erityisesti rahoitusmarkkinat, uskoo niiden olevan. Tilastotiedon luotettavuus teknisiin laadunarviointikriteereihin nähden on ennakkoedellytys, jotta käyttäjien luottamus voidaan varmistaa. Yhtä tärkeää on kuitenkin myös tilastoja tuottavien laitosten uskottavuus. Tässä yhteydessä tilastoviranomaisten ammatilliseen riippumattomuuteen on kiinnitettävä erityistä huomiota, ja se on taattava lainsäädännöllä. Komissio totesi nämä seikat ja ilmaisi tiedonannossaan Eurooppalaisten tilastojen laadunhallinnan tehostaminen[3], että on tarpeen vahvistaa Euroopan tilastojärjestelmän hallinnointia varmistamalla, että kansallisten tilastolaitosten ammatillisen riippumattomuuden periaatetta sovelletaan varauksitta, selventämällä niiden koordinointitehtävää kansallisissa tilastojärjestelmissä ja tehostamalla hallinnollisten tietojen käyttöä tilastotarkoituksiin. Lisäksi se ehdotti, että otetaan käyttöön ”tilastojen luotettavuutta koskevat sitoumukset”, jotta kansalliset hallitukset saadaan tietoisiksi niiden tehtävästä ja yhteisvastuusta virallisten tilastojen uskottavuuden varmistamisessa siten, että kunnioitetaan kansallisten tilastolaitosten riippumattomuutta. Tiedonannon mukaan kaikki nämä toimenpiteet olisi otettava käyttöön muuttamalla asetusta (EY) N:o 223/2009. Lisäksi Euroopan tilastoja koskevat käytännesäännöt olisi tarkistettava vastaavasti[4]. Ecofin-neuvosto antoi tukensa edellä mainittuun tiedonantoon sisältyvälle tilannearviolle ja ehdotetuille parannustoimille (3100. istunto, 20. kesäkuuta 2011). Kansallisten tilastolaitosten ammatillisen riippumattomuuden periaatteen keskeinen merkitys sai myös nimenomaisen tunnustuksen Euroopan parlamentilta ja neuvostolta talouspolitiikan ohjauspaketissa (”six-pack”), joka tuli voimaan joulukuussa 2011. Siinä täsmennettiin, että kansallisten tilastoviranomaisten ammatillinen riippumattomuus edellyttää muun muassa palvelukseenottoa ja irtisanomista koskevia avoimia menettelyjä, jotka perustuvat yksinomaan ammatillisiin kriteereihin[5]. Lisäksi Euroopan parlamentti hyväksyi 13. maaliskuuta 2012 päätöslauselman, jossa kehotettiin komissiota panemaan ripeästi täytäntöön toimenpiteet Euroopan tilastojen laadunhallinnan ja hallinnoinnin parantamiseksi. 2. KUULEMISTEN TULOKSET Ehdotus perustuu suurelta osin asetuksen (EY) N:o 223/2009 tarkistusta ja tilastojen luotettavuutta koskevia sitoumuksia käsitelleen Euroopan tilastojärjestelmän erityistyöryhmän lopullisiin päätelmiin ja suosituksiin; ryhmä kokoontui useita kertoja kesäkuun ja lokakuun 2011 välillä. Erityistyöryhmään kuului edustajat 14 maasta, ja se keskusteli neljästä pääkysymyksestä, jotka esitettiin tiedonannossa Eurooppalaisten tilastojen laadunhallinnan tehostaminen ja jotka koskivat Euroopan tilastojärjestelmän hallinnoinnin vahvistamista: kansallisten tilastolaitosten riippumattomuus, niiden koordinointitehtävä kansallisissa tilastojärjestelmissä, hallinnollisten tietojen käyttö ja hallinnointi sekä ”tilastojen luotettavuutta koskevat sitoumukset”. Lisäksi ehdotusluonnoksesta on kuultu Euroopan tilastojärjestelmää käsittelevää komiteaa, jonka yleisenä tehtävänä on tarjota Euroopan tilastojärjestelmälle ammatillista ohjausta Euroopan tilastojen kehittämiseksi, tuottamiseksi ja jakelemiseksi tilastoperiaatteiden mukaisesti. 3. EHDOTUKSEN OIKEUDELLINEN SISÄLTÖ Ehdotuksessa esitetään Euroopan tilastoja koskevan nykyisen oikeudellisen kehyksen tarkistamista mukauttamalla sitä vastaamaan niitä politiikan tarpeita ja haasteita, jotka maailmantalouden viimeaikaiset tapahtumat ovat aiheuttaneet Euroopan tilastoille. Päätavoitteena on vahvistaa entisestään Euroopan tilastojärjestelmän hallinnointia, jotta turvataan sen uskottavuus ja vastataan asianmukaisesti tietotarpeisiin, joita tehostettu talouspolitiikan koordinointi Euroopan unionissa aiheuttaa. Tässä yhteydessä erityisesti kansallisten tilastoviranomaisten ammatillisella riippumattomuudella on keskeinen merkitys. Tässä ehdotuksessa viitataan nimenomaisesti kansallisten tilastolaitosten johtajiin henkilöinä, joiden riippumattomuus tehtäviensä hoidossa on ennakkoedellytys asianomaisten laitosten riippumattomuudelle. Tätä varten on välttämätöntä, että kansallisten tilastolaitosten johtajilla on vapaus päättää prosesseista, tilastollisista menetelmistä, standardeista ja menettelyistä sekä julkaistavien tilastojen ja julkaisujen sisällöstä ja aikataulusta kaikkien Euroopan tilastojen osalta. Heiltä täytyy myös kieltää ohjeiden pyytäminen ja heitä täytyy suojata ohjeiden vastaanottamiselta kansallisilta hallituksilta ja muilta laitoksilta. Lisäksi kansallisten tilastolaitosten johtajille olisi taattava huomattava itsemääräämisoikeus, kun he päättävät tilastolaitoksen sisäisestä hallinnosta, ja heidän olisi sallittava kommentoida julkisesti kansalliselle tilastolaitokselle osoitettua budjettia suoritettavien tilastotehtävien yhteydessä. Lisäksi on oltava avoimet ja oikeudellisesti sitovat säännöt kansallisten tilastolaitosten johtajien palvelukseenottoa, siirtoa ja irtisanomista varten, ja niiden on perustuttava yksinomaan ammatillisiin kriteereihin. Kansallisten tilastolaitosten johtajien ei kuitenkaan pitäisi vain nauttia laajasta itsemääräämisoikeudesta, vaan heidän olisi myös oltava vastuuvelvollisia tuloksista, joita kansalliset tilastolaitokset tuottavat sekä tilastotuotoksen että talousarvion toteuttamisen osalta. Näin ollen heidän olisi esitettävä vuosikertomus asianomaisen viranomaisen tilastotoimista ja taloudellisesta tilanteesta. Kuten komission tiedonannossa Eurooppalaisten tilastojen laadunhallinnan tehostaminen esitetään, ehdotukseen asetuksen (EY) N:o 223/2009 muuttamiseksi kuuluu myös ”tilastojen luotettavuutta koskevien sitoumusten” käyttöönotto. Näiden Euroopan tilastoja koskevien käytännesääntöjen ja erityisesti kansallisten tilastolaitosten riippumattomuuden periaatteen noudattamista koskevien julistusten tavoitteena on vahvistaa tilastoalan hallintoa EU:ssa ja turvata Euroopan tilastojen uskottavuus. Ehdotuksen mukaan kaikkien jäsenvaltioiden hallitusten olisi allekirjoitettava ne ja komission olisi varmennettava ne allekirjoituksellaan, kummankin korkeimmalla asiaankuuluvalla tasolla. Tarkoituksena on, että kunkin tilastojen luotettavuutta koskevan sitoumuksen laatii erikseen asianomainen jäsenvaltio ja että se sisältää maakohtaisia parannustoimia. Näiden toimien käytännön toimeenpanoa seuraisi Eurostat osana jo toteutettavaa säännöllistä arviointia siitä, miten jäsenvaltiot noudattavat Euroopan tilastoja koskevia käytännesääntöjä. Kansallisten tilastolaitosten koordinointitehtävää kansallisissa tilastojärjestelmissä selvennetään ehdotuksella asetuksen (EY) N:o 223/2009 5 artiklan 1 kohdan muuttamisesta. Nimenomaiset viittaukset koordinoitaviin laitoksiin ja tehtäviin on lisätty. Toinen muutos, jolla selvennetään kansallisten tilastolaitosten tehtävää, on uusi 17 a artikla, joka koskee pääsyä hallinnollisiin rekistereihin sekä niiden käyttöä ja integrointia, ja se korvaa nykyisen 24 artiklan. Sen ensisijaisena tavoitteena on vahvistaa oikeudellinen kehys, joka koskee hallinnollisten tietolähteiden laajempaa käyttöä Euroopan tilastojen tuottamiseksi ilman, että lisätään vastaajille, kansallisille tilastolaitoksille ja muille kansallisille viranomaisille aiheutuvaa rasitetta. Ehdotuksen mukaan kansallisten tilastolaitosten olisi osallistuttava tarpeen mukaan päätöksiin sellaisten hallinnollisten rekistereiden suunnittelusta, kehittämisestä ja lopettamisesta, joita voitaisiin käyttää tilastotietojen tuottamisessa. Niiden olisi myös koordinoitava asiaankuuluvia standardointitoimia ja saatava tilastotarkoituksia varten otettuja hallinnollisia tietoja koskeva metatieto. Kansallisille tilastolaitoksille, muille kansallisille viranomaisille ja Eurostatille olisi annettava oikeus saada hallinnolliset rekisterit käyttöönsä maksutta ja kohtuullisessa ajassa, mutta vain niiden oman julkisen hallinnon piirissä ja siinä laajuudessa kuin on tarpeen Euroopan tilastojen kehittämiseksi, tuottamiseksi ja jakelemiseksi. Asetuksen (EY) N:o 223/2009 6 artiklaan esitettävällä muutoksella otetaan huomioon tarve turvata riittävällä tavalla Eurostatin riippumaton asema unionin tasolla samalla tavoin kuin ehdotetaan kansallisten tilastolaitosten kohdalla kansallisella tasolla. Se on koko Euroopan tilastojärjestelmän uskottavuuden kannalta olennaisen tärkeää, ja valtaosa jäsenvaltioista korosti sitä voimakkaasti edeltävässä kuulemismenettelyssä. Lisäksi tilastotoimia koskevan talousarviosuunnittelun yksinkertaistamiseksi ja vakauttamiseksi Euroopan tilasto-ohjelman ohjelmakausi mukautettiin vastaamaan unionin monivuotista rahoituskehystä. Ehdotuksessa asetuksen (EY) N:o 223/2009 muuttamiseksi otetaan huomioon Lissabonin sopimuksen edellyttämät mukautukset, jotka koskevat säädösvallan ja täytäntöönpanovallan siirtämistä komissiolle. 4. TALOUSARVIOVAIKUTUKSET Ehdotuksella ei odoteta olevan vaikutusta resursseihin Euroopan tilastojärjestelmässä. Sillä on päinvastoin tarkoitus yksinkertaistaa ja parantaa koordinointia ja yhteistyötä järjestelmän piirissä, mikä johtaa Euroopan tilastojen tehokkaampaan tuotantoon ja vastaajille aiheutuvan rasitteen vähenemiseen. Komissiossa tarvittavista henkilöresursseista vastaa pääosastossa toimiva henkilöstö, jolle on jo annettu tehtäväksi asianomaisen säädöksen hallinnointi ja/tai joka on siirretty tehtävään pääosaston sisällä. 5. LISÄTIEDOT Ei ole. 2012/0084 (COD) Ehdotus EUROOPAN PARLAMENTIN JA NEUVOSTON ASETUS Euroopan tilastoista annetun asetuksen (EY) N:o 223/2009 muuttamisesta (ETA:n ja Sveitsin kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 338 artiklan 1 kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä sekä katsovat seuraavaa: (1) Euroopan tilastojärjestelmä, jäljempänä ’ESS’, on kumppanuusjärjestelynä yleisesti ottaen vahvistanut onnistuneesti toimiaan, joilla varmistetaan korkealaatuisten Euroopan tilastojen kehittäminen, tuottaminen ja jakeleminen, myös parantamalla järjestelmän hallinnointia. (2) Joitain heikkouksia on kuitenkin viime aikoina havaittu erityisesti tilastojen laadunhallintapuitteiden suhteen. (3) Komissio ehdotti toimia näiden heikkouksien korjaamiseksi 15 päivänä huhtikuuta 2011 Euroopan parlamentille ja neuvostolle antamassaan tiedonannossa Eurooppalaisten tilastojen laadunhallinnan tehostaminen[6]. Se ehdotti erityisesti kohdennettuja muutoksia Euroopan tilastoista 11 päivänä maaliskuuta 2009 annettuun Euroopan parlamentin ja neuvoston asetukseen (EY) N:o 223/2009[7]. (4) ECOFIN-neuvosto piti 20 päivänä kesäkuuta 2011 annetuissa päätelmissään komission aloitetta tervetulleena ja korosti, kuinka tärkeää on parantaa jatkuvasti Euroopan tilastojärjestelmän hallinnointia ja tehokkuutta. (5) Lisäksi unionin talouden ohjaus- ja hallintapuitteiden viimeikaisen kehityksen vaikutus tilastoalaan olisi otettava huomioon, erityisesti näkökohdat, jotka liittyvät tilastolliseen riippumattomuuteen, kuten palvelukseenottoa ja irtisanomista koskevat avoimet menettelyt, talousarviomäärärahat ja tilastotietojen julkaisuaikataulut, sellaisena kuin niistä säädetään julkisyhteisöjen rahoitusaseman valvonnan sekä talouspolitiikan valvonnan ja koordinoinnin tehostamisesta annetun neuvoston asetuksen (EY) N:o 1466/97 muuttamisesta 16 päivänä marraskuuta 2011 annetussa Euroopan parlamentin ja neuvoston asetuksessa (EU) N:o 1175/2011[8], sekä näkökohdat, jotka liittyvät vaatimukseen siitä, että kansallisten finanssipoliittisten sääntöjen täytäntöönpanoa seuraavat elimet ovat toiminnallisesti riippumattomia, sellaisena kuin niistä säädetään alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä tehdyssä asetuksessa (EU) N:o …/… . (6) Kyseisten näkökohtien ei pitäisi koskea vain julkisen talouden valvontaa ja liiallisia alijäämiä koskevaa menettelyä varten tuotettuja tilastoja, vaan niitä olisi sovellettava kaikkiin Euroopan tilastoihin, joita Euroopan tilastojärjestelmä kehittää, tuottaa ja jakaa. (7) Lisäksi niiden resurssien riittävyys, jotka myönnetään vuosittain tai monivuotisesti ja jotka ovat käytettävissä tilastotarpeiden täyttämiseen, on välttämätön edellytys tilastoviranomaisten ammatilliselle riippumattomuudelle. (8) Tätä varten tilastoviranomaisten ammatillista riippumattomuutta olisi vahvistettava ja vähimmäisstandardit olisi pantava täytäntöön, erityisesti siltä osin kuin on kyse kansallisten tilastolaitosten johtajista, joiden osalta olisi annettava erityiset takeet, jotka koskevat tilastotehtävien suorittamista, organisaation hallintoa ja resurssien kohdentamista. (9) Lisäksi kansallisille tilastolaitoksille jo osoitettua koordinointitehtävää olisi selvennettävä sen laajuuden osalta, jotta tilastotoimien koordinointia voidaan tehostaa kansallisella tasolla laadunhallinta mukaan luettuna. (10) Jotta vähennettäisiin tilastoviranomaisille ja vastaajille aiheutuvaa rasitetta, kansallisilla tilastolaitoksilla ja muilla kansallisilla viranomaisilla olisi oltava pääsy ja käyttöoikeus hallinnollisiin rekistereihin, myös sähköisesti täytettyihin, viipymättä ja maksutta, sekä mahdollisuus integroida nämä rekisterit tilastoihin. (11) Kansallisia tilastolaitoksia olisi lisäksi kuultava varhaisessa vaiheessa sellaisten uusien hallinnollisten rekisterien suunnittelusta, jotka voivat tarjota tietoa tilastotarkoituksiin, sekä olemassa oleviin hallinnollisiin lähteisiin suunnitelluista muutoksista tai niiden lopettamisesta. Niiden olisi myös saatava asiaa koskeva metatieto hallinnollisten tietojen omistajilta ja koordinoitava standardointitoimia, jotka liittyvät tilastotiedon tuottamisen kannalta merkityksellisiin hallinnollisiin rekistereihin. (12) Hallinnollisista rekistereistä saatujen tietojen salassapito olisi taattava niiden yhteisten periaatteiden ja ohjeiden mukaisesti, joita sovelletaan kaikkiin salassapidettäviin tietoihin, joita käytetään Euroopan tilastojen tuottamiseen. Näihin tietoihin sovellettavat laadunarviointipuitteet olisi myös perustettava. (13) Euroopan tilastojen laatua ja käyttäjien luottamusta voitaisiin vahvistaa ottamalla kansalliset hallitukset mukaan vastaamaan Euroopan tilastoja koskevien käytännesääntöjen soveltamisesta. Tätä varten olisi vahvistettava ”tilastojen luotettavuutta koskeva sitoumus” kussakin jäsenvaltiossa, ja sen olisi sisällettävä hallituksen erityiset sitoumukset panna täytäntöön käytännesäännöt ja kansalliset laadunvarmistuspuitteet, mukaan luettuna itsearvioinnit ja parannustoimet. (14) Koska Euroopan tilastojen tuotannon on perustuttava pitkäaikaiseen toiminnalliseen ja taloudelliseen suunnitteluun, jotta varmistetaan riippumattomuuden korkea taso, Euroopan tilasto-ohjelman olisi katettava sama ajanjakso kuin monivuotisen rahoituskehyksen. (15) Asetuksella (EY) N:o 223/2009 siirretään komissiolle valta panna täytäntöön joitakin mainitun asetuksen säännöksiä; Lissabonin sopimuksen tultua voimaan on komissiolle kyseisellä asetuksella siirretty valta mukautettava perussopimuksen 290 ja 291 artiklaan. (16) Komissiolle olisi siirrettävä valta hyväksyä perussopimuksen 290 artiklan mukaisesti säädösvallan siirron nojalla annettavia delegoituja säädöksiä eräiden asetuksen (EY) N:o 223/2009 muiden kuin keskeisten osien täydentämiseksi tai muuttamiseksi laatuvaatimusten, kuten tilastotuotannon tavoitearvojen ja vähimmäisstandardien, täsmentämistä varten silloin, kun niistä ei säädetä alakohtaisessa tilastolainsäädännössä. Komission olisi varmistettava, ettei näistä delegoiduista säädöksistä aiheudu huomattavaa hallinnollista lisärasitetta jäsenvaltioille ja vastaajayksiköille. (17) On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti. (18) Tarvitaan yhdenmukaiset edellytykset, jotka koskevat oikeutta käyttää salassapidettäviä tietoja tieteellisiin tarkoituksiin. Komissiolle olisi siirrettävä täytäntöönpanovalta tällaista käyttöoikeutta koskevien järjestelyjen, sääntöjen ja ehtojen vahvistamiseksi unionin tasolla yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, annetun Euroopan parlamentin ja neuvoston asetuksen (EU) N:o 182/2011[9] 5 artiklassa säädetyn tarkastelumenettelyn mukaisesti. (19) Jäsenvaltiot eivät voi riittävällä tavalla saavuttaa asetuksen tavoitteita, vaan ne voidaan saavuttaa paremmin unionin tasolla, joten unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi. (20) Euroopan tilastojärjestelmää käsittelevää komiteaa on kuultu, OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 223/2009 seuraavasti: (1) Korvataan 2 artiklan 1 kohdan a alakohta seuraavasti: ”(a) ”ammatillinen riippumattomuus”, millä tarkoitetaan sitä, että tilastoja on kehitettävä, tuotettava ja jaettava riippumattomasti, erityisesti siltä osin kuin on kyse käytettävien tekniikoiden, määritelmien, menetelmien ja lähteiden valinnasta ja kaikenmuotoisen jakelun ajoituksesta ja sisällöstä, sekä vapaana kaikesta poliittisten ryhmien tai eturyhmien tai unionin tai kansallisten viranomaisten painostuksesta;” (2) Korvataan 5 artiklan 1 kohta seuraavasti: ”1. Kansallinen tilastoviranomainen, jonka kukin jäsenvaltio on nimennyt Euroopan tilastojen kehittämiseen, tuottamiseen ja jakeluun liittyvien kaikkien toimien koordinoinnista kansallisella tasolla vastaavaksi elimeksi, jäljempänä ”kansallinen tilastolaitos”, toimii tässä suhteessa komission (Eurostatin) ainoana yhteyspisteenä tilastoasioissa. Kansallisen tilastolaitoksen koordinointivastuu kattaa kaikki muut kansalliset viranomaiset, jotka vastaavat Euroopan tilastojen kehittämisestä, tuottamisesta ja jakelusta. Kansallisen tilastolaitoksen on erityisesti vastattava kansallisella tasolla koordinoinnista, joka koskee tilastotoiminnan ohjelmasuunnittelua ja raportointia, laadun seurantaa, menetelmiä, tietojen luovuttamista ja tiedottamista Euroopan tilastojärjestelmän tilastotoimista.” (3) Lisätään 5 a artikla seuraavasti: ”5 a artikla Kansallisten tilastolaitosten johtajat 1. Kansallisten tilastolaitosten johtajilla on oltava omassa kansallisessa tilastojärjestelmässään yksinomainen vastuu päättää prosesseista, tilastollisista menetelmistä, standardeista ja menettelyistä sekä julkaistavien tilastojen ja julkaisujen sisällöstä ja aikataulusta kaikkien Euroopan tilastojen osalta. Heille on annettava valta päättää kaikista asioista, jotka koskevat kansallisen tilastolaitoksen sisäistä hallintoa. Heidän on koordinoitava kaikkien niiden kansallisten viranomaisten tilastotoimia, jotka osallistuvat Euroopan tilastojen kehittämiseen, tuottamiseen ja jakeluun. Kansallisten tilastolaitosten johtajien on näitä tehtäviä suorittaessaan toimittava riippumattomasti; he eivät saa pyytää eivätkä ottaa vastaan ohjeita miltään hallitukselta eikä miltään muulta laitokselta, elimeltä, virastolta tai yksiköltä; heidän on pidättäydyttävä kaikista toimista, jotka ovat ristiriidassa näiden tehtävien suorittamisen kanssa. 2. Kansallisten tilastolaitosten johtajien palvelukseenottoa, siirtoa ja irtisanomista koskevien menettelyjen on oltava avoimia, ja niiden on perustuttava yksinomaan ammatillisiin kriteereihin. 3. Kansallisten tilastolaitosten johtajat ovat vastuussa kansallisen tilastolaitoksen tilastotoimista ja talousarvion toteuttamisesta; heidän on julkaistava vuosikertomus, ja he voivat esittää huomioita talousarvion määrärahojen jakoa koskevista seikoista, jotka liittyvät kansallisen tilastolaitoksen tilastotoimiin. 4. Kansallisten tilastolaitosten johtajien on edustettava omaa kansallista tilastojärjestelmäänsä Euroopan tilastojärjestelmässä.” (4) Korvataan 6 artiklan 2 kohta seuraavasti: ”2. Unionin tasolla komissio (Eurostat) toimii riippumattomasti varmistaessaan, että Euroopan tilastot tuotetaan vahvistettujen sääntöjen ja tilastoperiaatteiden mukaisesti. Tässä suhteessa sillä on yksinomainen vastuu päättää prosesseista, tilastollisista menetelmistä, standardeista ja menettelyistä sekä julkaistavien tilastojen sisällöstä ja aikataulusta.” (5) Lisätään 11 artiklaan 3 kohta seuraavasti: ”3. Jäsenvaltioiden on toteutettava kaikki tarvittavat toimenpiteet käytännesääntöjen panemiseksi täytäntöön, jotta säilytetään luottamus niiden tilastoihin. Tätä varten kunkin jäsenvaltion, jota edustaa sen hallitus, on allekirjoitettava ja pantava täytäntöön ”tilastojen luotettavuutta koskeva sitoumus”, jossa annetaan erityiset sitoumukset panna täytäntöön käytännesäännöt ja perustaa kansalliset laadunvarmistuspuitteet, mukaan luettuna itsearvioinnit ja parannustoimet. Komissio varmentaa sitoumuksen allekirjoituksellaan. Komissio seuraa näitä sitoumuksia säännöllisesti jäsenvaltioiden lähettämien vuosikertomusten perusteella. Komissio raportoi Euroopan parlamentille ja neuvostolle näiden sitoumusten täytäntöönpanosta kolmen vuoden kuluessa tämän asetuksen voimaantulosta.” (6) Korvataan 12 artiklan 2 kohdan toinen alakohta seuraavasti: ”Erityisistä laatuvaatimuksista, kuten tilastotuotannon tavoitearvoista ja vähimmäisstandardeista, voidaan säätää alakohtaisessa lainsäädännössä. Jos alakohtaisessa lainsäädännössä ei niistä säädetä, komissio voi hyväksyä delegoiduilla säädöksillä 26 a artiklan mukaisesti tällaisia erityisiä laatuvaatimuksia.” (7) Korvataan 13 artiklan 1 kohta seuraavasti: ”1. Euroopan tilasto-ohjelmassa esitetään Euroopan tilastojen kehittämistä, tuottamista ja jakelua koskevat puitteet, pääasialliset alat ja suunniteltujen toimien tavoitteet ajaksi, joka vastaa monivuotista rahoituskehystä. Siitä päättävät Euroopan parlamentti ja neuvosto. Sen vaikutus ja kustannustehokkuus arvioidaan käyttäen riippumattomien asiantuntijoiden panosta.” (8) Lisätään 17 a artikla seuraavasti: ”17 a artikla Pääsy hallinnollisiin rekistereihin, niiden käyttö ja integrointi ”1. Vastaajille aiheutuvan rasitteen vähentämiseksi kansallisilla tilastolaitoksilla, 4 artiklassa tarkoitetuilla muilla kansallisilla viranomaisilla sekä komissiolla (Eurostatilla) on pääsy ja käyttöoikeus kaikkiin hallinnollisiin rekistereihin viipymättä ja maksutta ja oikeus integroida nämä hallinnolliset rekisterit tilastoihin siinä laajuudessa kuin se on tarpeen Euroopan tilastojen kehittämiseksi, tuottamiseksi ja jakelemiseksi. 2. Kansallisia tilastolaitoksia ja komissiota (Eurostatia) on kuultava muiden elinten rakentamien ja ylläpitämien hallinnollisten rekistereiden alkusuunnittelusta, myöhemmästä kehittämisestä ja lopettamisesta ja ne on otettava siihen mukaan, jotta edistetään näiden rekisterien jatkokäyttöä tilastotarkoituksiin. Niillä on oikeus koordinoida standardointitoimia, jotka koskevat tilastotiedon tuottamisen kannalta merkityksellisiä hallinnollisia rekistereitä. 3. Kansallisten tilastolaitosten, muiden kansallisten viranomaisten ja komission (Eurostat) pääsy ja osallistuminen 1 ja 2 kohdan nojalla rajataan hallinnollisiin rekistereihin, jotka kuuluvat niiden oman julkisen hallinnon piiriin. 4. Kansallisten tilastolaitosten on saatava asiaa koskeva metatieto tilastotarkoituksiin käytettävien hallinnollisten rekistereiden omistajilta. 5. Kansallisten tilastolaitosten ja hallinnollisten rekistereiden omistajien on perustettava tarvittavat yhteistyömekanismit.” (9) Korvataan 23 artiklan toinen kohta seuraavasti: ”Käyttöoikeutta unionin tasolla koskevat järjestelyt, säännöt ja edellytykset vahvistetaan 27 artiklan 2 kohdassa tarkoitetun tarkastelumenettelyn mukaisesti.” (10) Poistetaan 24 artikla. (11) Lisätään 26 a artikla seuraavasti: ”26 a artikla Siirretyn säädösvallan käyttäminen 1. Siirretään komissiolle valta antaa delegoituja säädöksiä tässä artiklassa säädetyin edellytyksin. 2. Siirretään 12 artiklan 2 kohdassa tarkoitettu valta antaa delegoituja säädöksiä komissiolle viideksi vuodeksi tämän asetuksen voimaantulosta alkaen. Komissio laatii siirrettyä säädösvaltaa koskevan kertomuksen viimeistään yhdeksän kuukautta ennen viiden vuoden pituisen kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä. 3. Euroopan parlamentti tai neuvosto voi milloin tahansa peruuttaa 12 artiklan 2 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä, tai jonakin myöhempänä, päätöksessä mainittuna päivänä. Päätös ei vaikuta jo voimassa olevien delegoitujen säädösten pätevyyteen. 4. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle. 5. Edellä olevan 12 artiklan 2 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.” (12) Korvataan 27 artikla seuraavasti: ”27 artikla Komitea 1. Komissiota avustaa Euroopan tilastojärjestelmää käsittelevä komitea. Tämä komitea on asetuksessa (EU) N:o 182/2011 tarkoitettu komitea. 2. Jos tähän kohtaan viitataan, sovelletaan yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, annetun Euroopan parlamentin ja neuvoston asetuksen (EU) N:o 182/2011 5 artiklaa.” 2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17.4.2012. Euroopan parlamentin puolesta Neuvoston puolesta Puhemies Puheenjohtaja [1] Komission suositus kansallisten ja yhteisön tilastoviranomaisten riippumattomuudesta, koskemattomuudesta ja vastuuvelvollisuudesta, KOM(2005) 217 lopullinen, 25.5.2005. [2] EUVL L 87, 31.3.2009, s. 164. [3] KOM(2011) 211 lopullinen, 15.4.2011. [4] Euroopan tilastojärjestelmää käsittelevä komitea hyväksyi Euroopan tilastoja koskevien käytännesääntöjen tarkistuksen 28. syyskuuta 2011. [5] Julkisyhteisöjen rahoitusaseman valvonnan sekä talouspolitiikan valvonnan ja koordinoinnin tehostamisesta annetun neuvoston asetuksen (EY) N:o 1466/97 muuttamisesta 16 päivänä marraskuuta 2011 annetun Euroopan parlamentin ja neuvoston asetuksen (EU) N:o 1175/2011 1 artiklan 14 kohta; EUVL L 306, 23.11.2011, s. 12. [6] KOM(2011) 211 lopullinen. [7] EUVL L 87, 31.3.2009, s. 164. [8] EUVL L 306, 23.11.2011, s. 12. [9] EUVL L 55, 28.2.2011, s. 13.